APROBACIÓN DA PRÓRROGA DA SUBVENCIÓN DA DEPUTACIÓN DE PONTEVEDRA PARA REPARACIÓN DOS DANOS CAUSADOS POLAS INUNDACIÓNS ACONTECIDAS NOS CONCELLOS DA PROVINCIA DE PONTEVEDRA
ADMINISTRACIÓN LOCAL — Provincial — Deputación Provincial (Subvencións e axudas, 10/10/2023)

A Xunta de Goberno desta Deputación Provincial na súa sesión ordinaria do día 6 de outubro de 2023, adoptou, entre outros, o seguinte acordo: PRIMEIRO.­­— A Xunta de Goberno da Deputación Provincial, na súa sesión ordinaria do 3 de marzo de 2023, adoptou o acordo núm.13.32349 polo que se aprobaban as Bases reguladoras e a convocatoria extraordinaria para a reparación dos danos causados polas inundacións acontecidas nos concellos da provincia de Pontevedra (Boletín Oficial da Provincia de Pontevedra, BOPPO, núm.46, de 7 de marzo de 2023). Estas bases e a súa convocatoria rexerán a concesión das subvencións para o financiamento daquelas actuacións que, no marco das competencias municipais, permitan a reparación de danos en infraestruturas, instalacións e/ou equipamentos de titularidade municipal, sempre que os danos garden unha relación directa de causalidade coas inundacións extraordinarias acontecidas entre o 24 de decembro de 2022 e o 1 de xaneiro de 2023 e así o certifique o persoal técnico ou facultativo municipal competente. SEGUNDO.— En función da información achegada o 17 de febreiro de 2023 por MeteoGalicia, infórmase os concellos dos datos de pluviosidade que se lles asignan e da subvención que lles corresponde co fin de axilizar a tramitación das solicitudes, cuxo prazo finalizaba o 8 de maio de 2023. TERCEIRO.— O 2 de xuño de 2023, mediante a Resolución presidencial núm.2023004393, apróbase o citado repartimento das cantidades en función dos datos proporcionados, que posteriormente foi rectificada na Resolución presidencial núm.2023006140 do 3 de agosto de 2023, por erros de transcrición que afectan a concesión dunha subvención. CUARTO.— Por outra parte, a raíz das queixas formuladas por varios concellos, disconformes cos datos de pluviosidade asignados, o 7 de agosto de 2023 MeteoGalicia emite un novo informe meteorolóxico sobre as precipitacións rexistradas no que se rectifican algúns dos datos pluviométricos remitidos no mes de febreiro de 2023. Tras analizar este informe, constátase que os datos erróneos afectan distintos concellos, razón pola que se deben corrixir erros e emendar a tramitación realizada, xa que, no caso dalgúns concellos, non afecta o importe máximo subvencionable, pero, para outros, as variacións fan que aumente ou diminúa o importe máximo subvencionable. Tamén hai concellos que non estaban no listado daqueles que podían presentar a solicitude da subvención e que agora poden presentala tras as novas variacións. QUINTO.— Debido ás novas circunstancias, a través da Resolución presidencial núm.2023006725 do 5 de setembro de 2023, ábrese un novo prazo para que todos estes concellos presenten as novas solicitudes e reformulacións. SEXTO.— Na cláusula 13.ª das Bases reguladoras establécese que as actuacións deben estar executadas e xustificadas na súa totalidade o 30 de novembro de 2023. Non obstante, a día de hoxe, os concellos de Mondariz, Agolada, Salvaterra de Miño, O Rosal, Mondariz-Balneario, Baiona, Gondomar, Vilaboa, As Neves e Tomiño presentaron solicitudes de prórroga ante a previsible imposibilidade de cumprir cos prazos. SÉTIMO.— Como consecuencia das incidencias expostas, considérase a posibilidade legal de estender o prazo de execución e, polo tanto, tamén o de xustificación, co fin de garantir que os concellos dispoñan do tempo suficiente para xestionar a realización das actuacións subvencionadas cumprindo coas cautelas impostas pola normativa vixente, xa que as novas circunstancias implican un horizonte temporal máis longo do que se pode prever na concesión inicial. PRIMEIRO.­­— Constátase que, a consecuencia dos erros na información achegada aos concellos en canto aos datos de pluviosidade que deben contemplarse para asignar os importes da subvención, produciuse unha importante demora na tramitación dos expedientes de concesión, a cal impediu executar as obras no período inicialmente previsto. SEGUNDO.— A finalidade da subvención para a reparación dos danos causados polas inundacións é axudar economicamente os concellos afectados polos danos causados e que dificilmente poden cubrir a prestación ordinaria dos servizos básicos á cidadanía por mor dos seus límites orzamentarios. Cómpre lembrar que, de acordo co artigo 8 da Lei 38/2003, de 17 de novembro, xeral de subvencións (LXS), a xestión das subvencións debe acomodarse ao principio de eficacia no cumprimento dos obxectivos fixados pola Administración outorgante. Desta maneira, a non autorización da prórroga da subvención podería ocasionar a execución incompleta e deficiente das actuacións incluídas neste, o que iría en detrimento dos fins perseguidos co programa. TERCEIRO.— Conforme se establece na cláusula 2.ª das Bases reguladoras, as axudas que se arbitren a favor dos concellos rexeranse polo recollido nas propias bases. Con todo, para o non previsto nelas aplicaranse supletoriamente a LXS, o seu regulamento de desenvolvemento, aprobado polo Real decreto 887/2006, de 21 de xullo (RLXS), a Ordenanza xeral de subvencións da Deputación Provincial de Pontevedra e as restantes normas de dereito administrativo e, no seu defecto, as normas de dereito privado. No artigo 70 do RLXS (de aplicación supletoria) establécese que, salvo precepto en contrario nas Bases reguladoras, o órgano concedente da subvención poderá acordar unha ampliación do prazo de presentación da xustificación que non exceda a metade deste. As condicións e o procedemento para a concesión da ampliación serán os establecidos no artigo 32 da Lei 39/2015, de 1 de outubro, do procedemento administrativo común das administracións públicas, no que se estipula que a ampliación, se as circunstancias así o aconsellan, deberá producirse antes do vencemento do prazo que se vai ampliar, sempre que non se prexudiquen dereitos de terceiras persoas e por un prazo que non exceda a metade do inicial. A subvención que nos ocupa, segundo se sinala na cláusula 13.ª das Bases reguladoras, estende a execución e xustificación ata o 30 de novembro de 2023, polo que debe entenderse que está vixente na actualidade. Para o computo dos prazos que se van ampliar, terase en conta a data do primeiro acordo de concesión das axudas, o 30 de xuño de 2023, ata o límite máximo para a xustificación e execución previsto nas bases, o 30 de novembro de 2023; así, cómpre ampliar o prazo inicial no máximo permitido, é dicir, ata o 15 de febreiro de 2024. Así mesmo, a prórroga non lles produciría indefensión nin prexuízo ningún aos concellos beneficiarios, dado que todos eles gozarán da ampliación dos prazos. No artigo 70 do RLXS remítese ás normas do procedemento administrativo común, nas que se esixe a motivación da ampliación de prazos. Queda recollido no expediente a concorrencia dos motivos que aconsellan esta ampliación, derivada de circunstancias sobrevidas e imprevisibles, que, en calquera caso, quedan fóra do control tanto da Deputación coma dos concellos. CUARTO.­— En todo expediente de contido económico conflúen dous tipos de normas, de legalidade substantiva e de legalidade financeira, aplicables ás diferentes actuacións da Administración. Desde o punto de vista xurídico, establécese que todos os actos deben ser sempre adoptados polo órgano competente. Desde o punto de vista económico, como se recolle no Real decreto lexislativo 2/2004, de 5 de marzo, polo que se aproba o Texto refundido da Lei reguladora das facendas locais, o órgano competente deberá adoptar os actos de autorización, disposición, recoñecemento da obriga e proposta de pagamento no momento oportuno do procedemento. A execución dos acordos de concesión e o libramento do crédito implica que, previamente, as actuacións subvencionadas deben estar rematadas na súa totalidade e xustificadas. Na conxuntura actual isto non será posible se os créditos comprometidos na anualidade de 2023 non se incorporan ao exercicio orzamentario de 2024 e non se estende, polo tanto, a vixencia. QUINTO.— O procedemento de concesión das subvencións foi o de concorrencia non competitiva, ao abeiro do recollido nas propias bases reguladoras a teor do disposto no artigo 22 da LXS. Nun procedemento de concesión de subvencións por concorrencia non competitiva, as solicitudes non se comparan entre si. No caso que nos ocupa, o repartimento prodúcese con base no establecido no informe de MeteoGalicia, sempre e cando os concellos beneficiarios e as solicitudes presentadas cumpran as condicións establecidas nas bases reguladoras. En consecuencia, a ampliación dos prazos non afecta a asignación do crédito entre os beneficiarios, non produce indefensión, non prexudica dereitos de terceiras persoas nin vulnera o principio de igualdade recollido no artigo 8 da LXS, posto que todos os concellos da provincia se benefician por igual da prórroga e da cooperación interadministrativa da Deputación. SEXTO.— Conforme a base 3.ª das reguladoras, o órgano competente para a aprobación das bases foi a Xunta de Goberno da Deputación; por conseguinte, será o mesmo órgano o competente para a modificación da base 13.ª, no que á ampliación do prazo de execución e xustificación dos investimentos se refire. SÉTIMO.— A experiencia destes últimos anos evidencia o notable incremento na complexidade da xestión destes expedientes, ao ter tamén en conta que os beneficiarios das axudas son os concellos de menos de 20.000 habitantes e, polo tanto, aqueles con maiores carencias en materia de xestión e que se atopan con dificultades para cumprir cos prazos. OITAVO.— A pesar de que non todos os concellos presentaron a solicitude de prórroga, estímase conveniente facer extensiva a ampliación do prazo a todos os beneficiarios por canto, en maior ou menor medida, máis concellos se viron afectados pola mesma problemática, e así garantir a igualdade de trato e de condicións de execución e xustificación. Á vista do exposto, conclúese que se debe ampliar, con carácter xeral, o prazo de execución e xustificación das actuacións da subvención para reparación dos danos causados polas inundacións ata o 15 de febreiro de 2024. En relación con este expediente, a ou o técnico que subscribe emite o presente informe xurídico-administrativo, que somete a calquera outro mellor fundado en dereito. De acordo cos antecedentes e cos fundamentos de dereito, xunto á conclusión, no exercicio das competencias recollidas no artigo 35 da Lei 7/1985, de 2 de abril, reguladora das bases do réxime local e no artigo 63 do Real decreto 2568/1986, de 28 de novembro, polo que se aproba o Regulamento de organización, funcionamento e réxime xurídico das entidades locais, e vistos os informes da xefa do Servizo de Cooperación do 25 de setembro de 2023 (CSV: P11BD2EKR7VSY6V0) e da Intervención provincial do 03/10/2023 (CSV: R7D6VU9EMH18GGW3), a Xunta de Goberno acorda por unanimidade: O que lle comunico a Vde. para o seu coñecemento e efectos, coa salvidade que establece o art.206 do RD 2568/86, de 28 de novembro. Asinado dixitalmente na data que figura á marxe. Contra este acordo que pon fin á vía administrativa poderá interpoñer recurso potestativo de reposición perante o mesmo órgano que o ditou, no prazo de un mes a partir do día seguinte ó desta notificación (artigos 112 e 124 da Lei 39/2015, de 1 de outubro, de Procedemento Administrativo Común das Administracións Públicas), ou ben, directamente recurso contencioso-administrativo perante o Xulgado do Contencioso-Administrativo de Pontevedra segundo o disposto no artigo 8 da Lei 29/1998, de 13 de xullo, Reguladora da Xurisdición Contencioso-Administrativa, e todo iso no prazo establecido no artigo 46 da citada Lei. Todo iso sen prexuízo de que poida utilizar calquera outro recurso que estime conveniente.